Mara Daniża tinsab fil-periklu tal-mewt wara każ li seħħ fi Triq il-Qawra, San Pawl il-Baħar. Il-Puliżija qalet li kien għall-ħabta tad-20.45 li ġiet infurmata li persuna kienet tinsab mal-art b’xi dmijja. Il-Pulizija marru minnufih fuq il-post fejn mill-ewwel stħarriġ jidher li allegatament ir-raġel tal-vittma kien qed jerfa lill-mara u għal xi raġuni waqgħu. Ir-raġel minnufih talab għall-assistenza peress li l-mara kellha xi ġrieħi. Kemm il-vittma kif ukoll ir-raġel għandhom 44 sena u huma ta’ nazzjonalità Daniża. Fuq il-post waslet ambulanza li ħadet lill-mara l-Isptar Mater Dei. Aktar tard hija ġiet iċċertifikata li sofriet ġrieħi serji u tinsab fil-periklu tal-mewt. Bil-każ ġie nfurmat il-Maġistrat tal-Għassa Dr G Grixti li ħatar diversi esperti sabiex jassistuh fl-inkjesta appuntata. Ritratti: [email protected]